
Felhívás!


2026/2027. tanévben a Karcagi SzC Mezőtúri Teleki Blanka Gimnázium, Technikum és Kollégium humán munkaközössége ismét meghirdeti a Teleki-történelemversenyt az általános iskolák 7. és 8. évfolyamos tanulói részére. 

· A XXV. versenynek ebben az évben is lesz két írásbeli fordulója és szóbeli döntője
· Nevezési díj nincs.

· Nevezni mindkét korosztályban két fős „csapatokkal”, az első és a második forduló feladatainak megoldásával és beküldésével lehet. 
· A szóbeli döntőre a két írásbeli fordulóban 10 legjobb  csapatot hívjuk be (iskolánként egy csapatot)

Az írásbelik kérdéseit A Török Hódoltság kora Magyarországon ( I. 1526-1606, II. 1606-1699) témaköréből állítjuk össze.

A megoldások elküldése postai úton és emailben is lehetséges. Az I. feladatrész válaszait a kiküldött feladatlapba rögzítve kérjük visszaküldeni. Elektronikus küldés esetén a teleki.tori@gmail.com címre várjuk a megoldásokat! 

Kérjük, minden esetben pontosan legyen feltüntetve a beküldött megoldásokon a versenyzők neve és az iskolájuk neve, címe, felkészítő tanár neve!
Mellékelten megküldjük az I. írásbeli forduló feladatsorát. A feladatok elérhetőek és letölthetőek lesznek az iskola honlapjáról is! Eredményes felkészülést kívánunk!
Felhasználható irodalom: 
Történelem 6. (A) - III. PORTRÉK ÉS TÖRTÉNETEK MAGYARORSZÁG KORA ÚJKORI TÖRTÉNETÉBŐL - 8. A török háborúk hősei
Történelem 6. (A) - III. PORTRÉK ÉS TÖRTÉNETEK MAGYARORSZÁG KORA ÚJKORI TÖRTÉNETÉBŐL - 9. Bocskai, Bethlen és Zrínyi
Történelem 6. (A) - IV. ÉLET A KORA ÚJKORI MAGYARORSZÁGON - 12. Élet a török hódoltsági Magyarországon
Történelem 10. (B) - II. A TÖRÖK HÓDOLTSÁG KORA MAGYARORSZÁGON - 5. Az ország három részre szakadása
Történelem 10. (B) - II. A TÖRÖK HÓDOLTSÁG KORA MAGYARORSZÁGON - 6. A két magyar állam
BEKÜLDÉSI HATÁRIDŐ: 2026. november 17. 
Kérjük a fenti időpont betartását.
      Majoros Gergely                   
  
  Szatmári Erika

igazgató sk.


   zsűrielnök sk

Mezőtúr, 2026. október 19.
FELADATOK

I. Válaszolj a kérdésekre!
1. Hány km határt kellett védeni a török ellen a mohácsi csata utáni időkben? 

2. A mohácsi csata utáni évtizedekben a Habsburg uralkodó nem nevezett ki nádort. Mettől meddig

tartott ez az időszak? 

3. Milyen határozat (törvény) alapján választották meg Szapolyai Jánost királynak?
4. Hogyan hívják a törökök rizzsel készült ízesített levesét?

5. Melyik híres történelmi személyiség szülőháza állt Mátyás szülőházával átellenben? 
6. Kiknek a helyzetét rendezi az alábbi forrás?

Milyen kiváltságot kaptak? 
„ jelen levelünkkel szám szerint kilencezerkétszázötvennégyüket […] a paraszti és nem nemes állapotból és helyzetből, amelyben születtek és eddig voltak, kegyesen ki kell emelnünk és Magyar- és Erdélyországunk igaz nemeseinek társaságába és sorába kell számolnunk, sorolnunk” 

7. Hány párviadalt nyert a híres a híres magyar vitéz, Thury György? 
8. Melyik ágyútípust alkalmazták leginkább várfalak ostrománál? 

9. Miért hűbéresi viszony jött létre az Erdélyi Fejedelemség és az Oszmán Birodalom között? 
10. Melyik város volt „Magyarország és Erdély világító lámpása”? 

 11. Kik voltak a regalisták? 
12. A törökök a fogságba esett előkelőbb foglyokért váltságdíjat kértek. Hogyan oldották meg, ha a foglyok szabadságáért nem tudtak fizetni? 
13. A hajdúk általában katonaként gyalogosan harcoltak. Hogyan jutottak mégis gyorsan az egyik helyről a másikra? 

14. Hogyan nevezzük a mekkai Kába szentély irányába tájolt falat? 

15. Melyik dunántúli várra tűzték ki a török lófarkas zászlót és maradt mégis magyar kézen? 
16. Miért kellet a váradi békét (1538) a török előtt titokban tartani? 
17. Magyarországon a XVI. században az országgyűlés és a vármegyék megőrizték jogköreiket. Hogyan nevezzük ezt a berendezkedést? 

18. Melyik birodalmi hatáskörrel rendelkező kormányszéknek (ügynek) nem volt a korszakban magyar változata? 

19. A tizenöt éves háború mely fontos csatája zajlott Eger elestének évében? 

20. Mi volt a Habsburg kormányzat valódi célja a felségárulási perek indításával? 
Melyik magyar főúr indított felkelést perbe fogása után? 
II. feladat:

 Írj az Okostankönyvben fellelhető információk alapján levelet vagy visszaemlékezést a Királyi Magyarország és Erdély 1551-es egyesítési kísérletéről és annak következményeiről (török bosszúhadjárat)!
Terjedelem: minimum 1, maximum 2 oldal, kézzel írva
III. Gyakorlati feladat:
Készíts rajzot vagy makettet egy minaretről (tetszőleges technika segítségével) és mellékelj hozzá egy 4-5 mondatos rövid leírást.

